Document ID: 31999R2126

ΚΑΝΟΝΙΣΜΟΣ (ΕΚ) αριθ. 2126/1999 ΤΗΣ ΕΠΙΤΡΟΠΗΣ
της 6ης Οκτωβρίου 1999
σχετικά με την επαναφορά της είσπραξης των κανονικών τελωνειακών δασμών που εφαρμόζονται σε ορισμένους σωλήνες κάθε είδους και είδη με καθορισμένη μορφή κοίλα, από σίδηρο ή χάλυβα, καταγωγής των Δημοκρατιών της Βοσνίας-Ερζεγοβίνης και της Κροατίας, για τους οποίους ανοίχθηκε δασμολογική οροφή από τον κανονισμό (ΕΚ) αριθ. 70/97 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 70/97 του Συμβουλίου, της 20ής Δεκεμβρίου 1996, σχετικά με το καθεστώς που διέπει τις εισαγωγές στην Κοινότητα προϊόντων καταγωγής των Δημοκρατιών της Βοσνίας-Ερζεγοβίνης και της Κροατίας καθώς και τις εισαγωγές οίνων καταγωγής Πρώην Γιουγκοσλαβικής Δημοκρατίας της Μακεδονίας και της Δημοκρατίας της Σλοβενίας(1), όπως τροποποιήθηκε τελευταία από τον κανονισμό (ΕΚ) αριθ. 2863/98(2), και ιδίως το άρθρο 4 παράγραφος 3,
Εκτιμώντας τα ακόλουθα:
(1) στα άρθρα 1 και 4 του κανονισμού (ΕΚ) αριθ. 70/97 προβλέπεται ότι τα προϊόντα τα αναφερόμενα στο παράρτημα Γ του εν λόγω κανονισμού, καταγωγής των Δημοκρατιών της Βοσνίας-Ερζεγοβίνης και της Κροατίας, επωφελούνται απαλλαγής από τελωνειακούς δασμούς στα πλαίσια δασμολογικών οροφών. Το άρθρο 4 παράγραφος 3 προβλέπει ότι, μόλις καλυφθεί κάποια δασμολογική οροφή, η Επιτροπή μπορεί να θεσπίσει κανονισμό για την αποκατάσταση, μέχρι το τέλος του ημερολογιακού έτους, των δασμών που ισχύουν έναντι τρίτων χωρών για τις εισαγωγές των εν λόγω προϊόντων·
(2) η κοινοτική επιτήρηση η προβλεπόμενη στο άρθρο 4 παράγραφος 1 του κανονισμού (ΕΚ) αριθ. 70/97 έδειξε ότι οι προτιμησιακές εισαγωγές των προϊόντων στο πλαίσιο της δασμολογικής οροφής με αύξοντα αριθμό 01.0160 έχουν υπερβεί αυτή τη δασμολογική οροφή·
(3) η κατάσταση αυτή μπορεί να είναι πολύ επιζήμια για τον εν λόγω κοινοτικό τομέα και απαιτείται η επαναφορά της είσπραξης των κανονικών τελωνειακών δασμών για τις εν λόγω Δημοκρατίες·
(4) γι' αυτό είναι σκόπιμο να αποκατασταθεί η είσπραξη των κανονικών τελωνειακών δασμών για τα εν λόγω προϊόντα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τις εισαγωγές στη Κοινότητα των προϊόντων των αναφερομένων στο παράρτημα, καταγωγής των Δημοκρατιών της Βοσνίας-Ερζεγοβίνης και της Κροατίας, για τα οποία ανοίχθηκε δασμολογική οροφή από τον κανονισμό (ΕΚ) αριθ. 70/97, επαναφέρεται η είσπραξη των κανονικών τελωνειακών δασμών από τις 10 Οκτωβρίου 1999 έως τις 31 Δεκεμβρίου 1999.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Οκτωβρίου 1999.

Labels: 18
3
1